2020 PUBLIC EXAMINATION Filipino Continuers Level Section 1: Listening and Responding Transcript © 2020 NSW Education Standards Authority
Section 1, Part A Question 1, Text 1 MALE: Hello Linda, handa na ba ang lahat para sa pagdiriwang natin sa engrandeng parada? FEMALE: Ok na Reg. Kung hindi sa lahat ng tulong mo, malamang pinag-iisipan ko pa rin ito. MALE: Wala yun Linda. Ibig sabihin puwede na sigurong magpa-print ng mga imbitasyon para sa Bayanihan Fiesta. FEMALE: Oo Reg. Naireserba na ni Nanay at Tatay ang araw na ito sa kalendaryo ng pamilya nung nakaraang taon - ikatlong linggo sa Enero, ika-labingsiyam ng Enero. Sobrang saya ko! MALE: Tiyak kong mamumukod-tangi ka sa daan sa pinaka-maningning at napaka-makulay mong susuuting damit. At handa na rin pala akong pumorma 'upang maging kabigha-bighani sa lahat. Sabik na 'kong makita ang makukulay na kasuotan ng lahat. Nandoon na 'ko bago mag ika-dalawa ng hapon. FEMALE: Salamat at pumayag kang sumama sa akin sa mahalagang pangkulturang pagdiriwang na ito. - 2 -
Question 2, Text 2 MALE: Nay, dadaanan po ako ni Michael mamayang ika-dalawa ng hapon. FEMALE: Ganun ba, Jeff? Akala ko pupunta ka sa 'gym' ngayong hapon? MALE: Tumawag kasi si Michael kaninang umaga. Nagyaya siya na pumunta kami ng Mama Bel mamaya. FEMALE: Mama Bel ba ka 'mo? Hindi ba pamilya ni Michael ang may-ari ng restawran na iyon? MALE: Iyon nga po, Nay. Manlilibre daw siya ng halo-halo. FEMALE: Ikaw lang ba? MALE: Pupunta din po doon sa restawran nila Michael sila Rosa at Sonny. Hindi pa sila nakakapunta doon. FEMALE: Halos araw-araw ka kaya kumakain ng palamig! MALE: Nay, tag-init po ngayon kaya naaangkop na kumain ng malamig at matamis. Napakasarap daw nang halo-halo nila. Nakaplano na ako na pumunta sa 'gym', kaya ang sabi ko kay Michael na sa hintuan ng bus malapit sa 'gym' na lang niya ako sunduin pagkatapos. FEMALE: O sige. Handa ka na bang umalis? MALE: Tapos na po ba kayo dito, Nay? FEMALE: Itatabi ko na lang itong mga kaldero at iba pang mga kasangkapan. Pwede na kitang ihatid para makapamalengke na rin ako. MALE: O sige po. Tulungan ko na po kayo, Nay. FEMALE: Salamat iho. - 3 -
Question 3, Text 3 FEMALE: Dodong, gabundok na ang tambak na basura at halos wala ng madaanan sa likod-bahay natin. Parang awa mo na, ayusin mo naman. At ang amoy ay nakakabaliktad sikmura. Baka maamoy ng kapitbahay at ireklamo tayo. At isa pa, baka tayo pasukin ng pesteng insekto at daga. MALE: Ano ka ba naman Pinang, ibalato mo na yon sa akin. Iniipon ko ang mga iyan para sa programang "Balik Lata't Plastik" ng ating pamahalaan. Ayaw mo ba ng dagdag na pera? FEMALE: Aba siyempre gusto ko! Dagdag pera nga at napakagandang programa para sa ating kapaligiran. Pero hindi ko na kayang tiisin ang napakaruming paligid natin. Ang mga langaw at ipis ay nagpipista na sa inaamag at masangsang na lata ng sardinas at kamatis. Ang pagkaalam ko hindi naman 'yon kasama sa listahan ng maaaring ipagpalit ng pera. Ilagay mo sa tamang basurahan. MALE: Pinang, huwag mong problemahin ang mga langaw at ipis dahil nasa labas naman ng bahay ang mga 'yon. Hayaan mo at bobombahan ko na lang sila ng pamatay insekto. FEMALE: Sira ka ba? Pamatay insekto ang solusyon mo? Gusto mo bang atakihin ng hika ang mga bata? MALE: E di sa loob ng bahay na lang sila paglaruin. FEMALE: Bahala ka na nga! Walang patutunguhan ang pag-uusap na ito. Pati 'yung kaligayahan ng mga batang makapaglaro sa labas naaapektuhan sa baluktot mong katwiran. MALE: Sige na nga. Para masiyahan ka na nga lang. Hayaan mo't lilinisin at ipapalit ko na ang mga iyan sa susunod na linggo. FEMALE: Sa susunod na linggo na naman? Ilang beses ko nang narinig yan. Habang buhay na kaming magtitiis sa dumi at baho ng basura mo. MALE: Sobra ka naman Pinang, isang buwan at kalahati pa lang naman ang mga tambak na yan. Kaunting tiis na lang. - 4 -
Section 1, Part B Question 4, Text 4 MALE: Inay, hindi pa po ako inaantok. Puwede po ba tayong maglaro? FEMALE: Okey, Brennen, basta nakapagsipilyo ka na at nakapantulog. MALE: Nagsipilyo na po ako. FEMALE: O sige, ayusin mo muna ang unan mo at umupo ka nang maayos sa kama. MALE: Pitik-bulag ang gusto ko 'Nay. FEMALE: O sige. Ako muna ang magsisimula tapos ikaw ang manghuhula. Takpan mo mga mata mo. Huwag kang sisilip ha. MALE: (Humahagikhik) 'Tapos nito, 'Nay, puwede mo ba akong kuwentuhan ulit ng alamat nila Langgam at Tipaklong? FEMALE: Paborito mo talaga 'yon ano? MALE: Opo, Inay. Halata po ba? FEMALE: Basta ika-siyam ng gabi kailangan mo nang humiga okay, Brennen? Hayaan mo, ihehele kita hanggang makatulog ka. - 5 -
Question 5, Text 5 FEMALE: Kuya Noli, hindi na ko sasama sa inyo sa kapihan pagkatapos ng praktis natin sa banda mamayang hapon. MALE: Bakit naman Gloria? Akala ko ba gusto mong sumama. FEMALE: Hindi naman talaga. Pinipilit mo lang ako. MALE: Lahat ng miyembro ng banda sasama para makapagrelaks pagkatapos ng praktis. At masayang-masaya doon Gloria. Lalo na ngayong gabi, may bisitang artista na magsisilbi ng kape para sa ating lahat. Malay mo, baka si Julia Ledesma yung dumating. Paborito mo yon. FEMALE: Hindi ko naman siya kailangan makita sa personal. Paborito ko siyang artista, hindi paboritong barista. Buti sana kung konsert niya ang pupuntahan natin. MALE: At sasama rin daw yung mga pinsan ni Ramon na bumibisita rito sa Australya galing sa Pilipinas. FEMALE: Sinong Ramon Kuya? MALE: Yung bagong gitarista natin. FEMALE: Ay yun ba pangalan niya? Magaling siya maggitara pero magulo sa praktis. Patawa nang patawa, hindi pinagbubuti ang pagtugtog. MALE: Masaya naman pag nagpapatawa kami habang nagpapraktis. FEMALE: Pero hindi naman natin mabuo-buo yung kantang ineensayo natin. MALE: Ano ka ba naman? Napaka-kontrabida mo! Lahat ng sabihin ko sa iyo, ayaw mo! - 6 -
Question 6, Text 6 MALE: Magandang hapon mga kapwa Pilipinong Australyano, ako po si Ramon Samonte at ako ang pinuno ng Samahang Kultura Kulturo. Nais naming hikayating kayo na bumisita sa Pilipinas nang higit sa pagiging mga turista lamang. Gusto naming suungin niyo ang pamumuhay ng iba't ibang pangkat ng mga katutubong Pinoy. Sa susunod na taon, kami ay magsasaayos ng programang 'Buhay Isla Talaga' upang maranasan nating lahat ang buhay na walang makabagong teknolohiya at mga amenidad. Bibisitahin natin ang lima sa pinakamalayo at liblib na mga isla ng Pilipinas. Handa ba kayong mamuhay nang walang kuryente nang higit isang linggo? Wala ring signal para sa teleponong hawak ninyo kahit na pa may dala kayong mga 'power bank'. Sampung araw tayong magtatatawid ng dagat lulan ang maingay na bangkang may katig. Maninirahan tayo sa mga islang ito at makikisalimuha sa mga taga-isla. Kubu-kubo ang mga tirahan at papag ang ating tutulugan. Umaasa ako, na gusto niyo ang kakaibang pagkaing-dagat at handa kayong kumain ng mga pantropikong mga gulay at prutas. Hindi naman kailangan na napaka-komportable natin ngunit dapat nating ipakita sa kanila na payag tayong mamuhay nang pareho nila. Inaanyayahan namin kayo na lumahok sa programang ito at maranasan ang kakaibang pamumuhay. Tayo na't tuklasin ang payak na buhay at kultura sa isla. Ang programang ito ay gaganapin mula ika-labing isa hanggang ika-dalawampu ng Marso sa susunod na taon. Siguraduhin lamang na kayo ay may labing walong taong gulang na at may kakayahang lumangoy sa malawak na dagat. - 7 -